
    Forord
   
  

  
   Det er med stor glede vi presenterer en bok om praktisk pedagogikk for høyere yrkesfaglig utdanning. Grunnlaget for denne boka er basert på et ønske om å inspirere og legge til rette for profesjonalisering av lærere som har sin arbeidsplass ved høyere yrkesfaglig utdanning.
  

  
   Etter å ha tilrettelagt for profesjonalisering av lærere i fagskolen gjennom flere år er det vår erfaring at det praktisk-pedagogiske kunnskapsgrunnlaget er hentet fra grunnopplæringen og fra universiteter og høyskoler. Fagskolen er sentral for nåtidens og framtidens kompetansebehov i arbeidslivet og fortjener større oppmerksomhet som en sentral og særegen del av det norske utdanningssystemet.
  

  
   Høyere yrkesfaglig utdannings egenart som arbeidslivets skole legitimerer praktisk-pedagogisk utdanning som er tilpasset fagskolens hverdag og behov, ikke minst tilpasset relevante lovverk og forskrifter. Dette har vært en viktig motivasjon for å skrive denne boka.
  

  
   Det er ingen
   
    quick-fix
   
   å utvikle lærerkompetanse, heller ikke for fagskolene. Dette er prosessarbeid som går over tid. Det er enighet i forskningsmiljøer om at læreren er den viktigste enkeltfaktoren for trivsel og kvalitet i læring. Fagskolelærere besitter en solid faglig kompetanse. Å tilrettelegge for voksnes læring krever i tillegg kompetanse innen praktisk pedagogikk, slik at det doble praksisfeltet innen yrkesfaglige tradisjoner videreføres og kvalitetssikres.
  

  
   I boka betegnes læreren som en
   
    tilrettelegger for fagskolestudenters læringsarbeid
   
   , mer enn som
   
    underviser.
   
   Med tanke på at begrepet undervisning betyr
   
    å formidle noe til noen andre
   
   , mener vi at undervisningsbegrepet har for stor plass i dagens moderne utdanningssystem. Nasjonale føringer legger blant annet vekt på studentaktivitet, demokrati, selvregulert læring og eierskap til egen læring, altså en åpenbar vektoverføring fra den formidlende læreren – til en veiledende tilrettelegger for voksnes læring. For å møte nasjonale føringer er boka basert på pedagogiske entreprenørielle konsepter som storyline, problem- og prosjektbasert læring. Dette sikrer dybdelæring, relevans og effektiv bruk av at teknologi.
  

  
   Denne boka er skrevet for alle som jobber i fagskolesektoren, men kan også være aktuell for andre som jobber med voksnes læring og realkompetanse. Sentralt i boka er læringskonsepter som tilrettelegger for voksnes refleksjon, læring og behov for selvstyring og fleksibilitet i deres hektiske liv og hverdag. Det endelige målet er at fagskolelærere kan tilrettelegge for arbeidslivets behov for kompetanse. Dette er både et dannings- og et utdanningsoppdrag. Vi ønsker at denne boka kan være et bidrag til mer refleksjon over egen yrkespedagogisk praksis og til videreutvikling av det profesjonsfaglige fellesskapet i fagskolesektoren.
  

  
   Vår erfaring med å møte fagskolelærere som tar studiene
   
    Praktisk pedagogikk for fagskolen
   
   ved OsloMet, og deres veiledere i praksis har gitt oss verdifull innsikt om hva som rører seg i fagskolesektoren. Vi har også med noen eksempler fra hvordan fagskolelærere bruker det de lærer i studiene, i bokas del 3. Vi vil rette en takk til dem som raust har bidratt med sine eksempler: Martin Bøhler ved Fagskolen Oslo, Cecilie Sundgården Reitan ved Fagskolen i Møre og Romsdal, Solvor Nybakken ved Fagskolen Innlandet, Ingunn Steffensen ved Fagskolen i Nord og Tommy Næss fra Noroff fagskole.
  

  
   Til sist takk til våre kjære der hjemme for raushet og oppmuntring, og ikke minst til redaktør Ingvild Skjetne som er en trygg ledsager i alt arbeid!
  

  
   
    Blanca & Anette

    Del 1
   

   
    Del 1 inneholder kapittel 1 med et grundig historisk tilbakeblikk på fagskolens historie og styringsdokumenter fram til dagens fagskole. Kapittel 2 beskriver fag- og yrkesopplæringens tradisjoner og hvordan reformene før og nå preger utdanningen, spesielt for voksne.

